               EUROPSKA KOMISIJA
            Bruxelles, 20.5.2020.
            COM(2020) 221 final
            2020/0099(COD)
            Prijedlog
            UREDBE EUROPSKOG PARLAMENTA I VIJEĆA
            o utvrđivanju privremenih mjera u pogledu rokova za faze prikupljanja, provjere i ispitivanja propisanih Uredbom (EU) 2019/788 o europskoj građanskoj inicijativi s obzirom na pandemiju bolesti COVID-19

               OBRAZLOŽENJE

               1.KONTEKST PRIJEDLOGA

               •Razlozi i ciljevi prijedloga

                  Pandemija bolesti COVID-19 na nezapamćeni je način pogodila države članice i njihove građane. Države članice na pandemiju su odgovorile mjerama za zaustavljanje ili usporavanje širenja bolesti COVID-19, među ostalim i mjerama ograničenja kretanja koje su dovele do zastoja u javnom životu u gotovo svim državama članicama.

                  Pandemija je uzrokovala neizbježne ozbiljne posljedice i za europsku građansku inicijativu (EGI), instrument participativne demokracije koji se oslanja na sudjelovanje građana u cijeloj Uniji. Pravo na podnošenje europske građanske inicijative sadržano je u Ugovoru o Europskoj uniji (članak 11. stavak 4. UEU-a). Zbog nacionalnih mjera ograničenja kretanja i, općenitije, sveprisutnosti pandemije organizatorima je postalo gotovo nemoguće uspješno provoditi lokalne aktivnosti u okviru kampanja i prikupljati izjave o potpori u papirnatom obliku u cilju da potrebne izjave prikupe u propisanom roku od 12 mjeseci.

                  Usto, države članice i europske institucije imaju određene obveze u pogledu provjere (i potvrđivanja) valjanosti prikupljenih izjava o potpori i ispitivanja uspješne inicijative. Te su obveze isto tako vremenski ograničene. U ovim izvanrednim okolnostima nastalima uvođenjem nacionalnih mjera zbog nezapamćene javnozdravstvene krize uzrokovane pandemijom bolesti COVID-19, države članice i europske institucije možda neće moći ispuniti te obveze u propisanim zakonskim rokovima.

                  Da bi se očuvala djelotvornost instrumenta europske građanske inicijative tijekom ove pandemije te pružila sigurnost i pravna jasnoća organizatorima inicijativa za koje je u tijeku prikupljanje, provjera ili ispitivanje, nužno je donijeti privremene mjere kojima će se omogućiti produljenje razdoblja prikupljanja za te inicijative. Slične privremene mjere trebalo bi uvesti kako bi se državama članicama omogućilo da Europskoj komisiji podnesu zahtjev za produljenje razdoblja provjere ako njihova nadležna tijela ne mogu pravodobno dovršiti provjeru zbog mjera za suzbijanje pandemije. Jednako tako, Europskom parlamentu i Europskoj komisiji trebalo bi dozvoliti da odgode javna saslušanja i sastanke s organizatorima dok to ne dopusti javnozdravstvena situacija u zemlji u kojoj bi se ti sastanci trebali održati. U skladu s tim trebalo bi produljiti i odgovarajuće razdoblje ispitivanja valjane inicijative.

               •Dosljednost s postojećim odredbama politike u tom području

                  Zakonodavstvo na koje se ova Uredba odnosi jest Uredba (EU) 2019/788 Europskog parlamenta i Vijeća od 17. travnja 2019. o europskoj građanskoj inicijativi. Ta uredba ne sadržava posebne odredbe kojima bi se omogućilo produljenje razdoblja prikupljanja, provjere i ispitivanja registriranih inicijativa u situacijama kao što su one nastale zbog krize uzrokovane bolešću COVID-19. Stoga je nužno donijeti odgovarajuće odredbe kako bi se u obzir uzeo učinak mjera poduzetih zbog javnozdravstvene krize uzrokovane pandemijom bolesti COVID-19 te pružila pravna sigurnost skupinama organizatora i tijelima država članica.

               •Dosljednost u odnosu na druge politike Unije

                  Zbog mjera koje su države članice poduzele za suzbijanje pandemije bolesti COVID-19 organizatori se trenutačno suočavaju sa znatnim teškoćama kad je riječ o prikupljanju izjava o potpori u papirnatom obliku i organiziranju lokalnih kampanja za obavješćivanje javnosti o njihovim inicijativama, što bi im moglo onemogućiti da dosegnu prag od milijun izjava o potpori u najmanje sedam država članica. To je preduvjet koji je potrebno ispuniti da bi se od Europske komisije zatražilo da podnese prijedlog pravnog akta Unije o predmetu inicijative radi provedbe Ugovorâ. Time bi se ugrozila djelotvornost tog instrumenta participativne demokracije na razini Unije, kojim je građanima Unije zajamčeno pravo na podnošenje prijedloga za takav pravni postupak. Stoga se, kao i u slučaju drugih politika i pravnih instrumenata Unije na koje je utjecala pandemija bolesti COVID-19, predlaže poduzimanje privremenih mjera za ublažavanje tih nepredvidivih i izvanrednih posljedica.

               2.PRAVNA OSNOVA, SUPSIDIJARNOST I PROPORCIONALNOST

               •Pravna osnova

                  Prijedlog se odnosi na primjenjive rokove za faze prikupljanja, provjere i ispitivanja iz Uredbe (EU) 2019/788. Donošenje te uredbe temelji se na članku 24. UFEU-a. Članak 24. UFEU-a pravna je osnova za europsku građansku inicijativu i donošenje, putem uredbi, odredaba za postupke i uvjete potrebne za građansku inicijativu u smislu članka 11. Ugovora o Europskoj uniji. Stoga se i Prijedlog temelji na članku 24. UFEU-a.

               •Supsidijarnost (za neisključivu nadležnost)

                  Trajanje relevantnih rokova za europske građanske inicijative utvrđeno je u Uredbi (EU) 2019/788. U svojem trenutačnom obliku ta uredba ne pruža potrebnu fleksibilnost u primjeni rokova koja bi skupinama organizatora, državama članicama i europskim institucijama omogućila produljenje tih rokova u izvanrednim okolnostima kao što je pandemija bolesti COVID-19. Takva se produljenja mogu uvesti jedino odredbama prava Unije, odnosno u obliku privremenih izuzeća.

                  •
                        Proporcionalnost

                  Ovakvo djelovanje na razini Unije nužno je kako bi se ostvario cilj pravilnog funkcioniranja europske građanske inicijative propisan Uredbom (EU) 2019/788 s obzirom na razmjer posljedica mjera koje su države članice poduzele za suzbijanje pandemije bolesti COVID-19. Prijedlog je ograničen na ciljane privremene mjere koje se poduzimaju kao odgovor na posljedice mjera država članica u kontekstu pandemije bolesti COVID-19. Mjere su ograničene na ono što je nužno za osiguranje pravne sigurnosti i očuvanje djelotvornosti europske građanske inicijative kako je sadržano u Ugovoru o Europskoj uniji.

                  Provedbene ovlasti Komisije u pogledu dodatnog produljenja razdoblja prikupljanja za predmetne inicijative ograničene su i proporcionalne. One podliježu objektivnom i provjerljivom zahtjevu da mjere koje poduzimaju države članice jesu ili nastavljaju biti na snazi u većini državi članica ili u određenom broju država članica koje čine 35 % stanovništva EU-a. Jednako tako, Komisija određenoj državi članici odobrava produljenje razdoblja provjere za pojedinu inicijativu samo ako dotična država članica dokaže da zbog uvedenih mjera za suzbijanje bolesti COVID-19 ne može dovršiti provjeru u utvrđenom roku od tri mjeseca. Dotična država članica podnosi obrazloženi zahtjev za produljenje.

                  Predložena izmjena vremenski je ograničena, uz pretpostavku da će se pandemija suzbiti do kraja 2022.

               •Odabir instrumenta

                  Uredba je primjeren instrument za uvođenje potrebne fleksibilnosti u produljenje zakonskih rokova koji se primjenjuju na fazu prikupljanja, provjere i ispitivanja europske građanske inicijative na temelju Uredbe (EU) 2019/788. Za produljenje tih rokova potreban je akt Unije opće primjene koji je obvezujući i izravno se primjenjuje u svim državama članicama. Uredba se isto tako smatra primjerenim sredstvom koje će pružiti potrebnu pravnu osnovu da se Komisiji dodijele provedbene ovlasti za produljenje razdoblja prikupljanja i razdoblja provjere na zahtjev dotične države članice.

               3.REZULTATI EX POST EVALUACIJA, SAVJETOVANJA S DIONICIMA I PROCJENA UČINKA

               •Ex post evaluacije/provjere primjerenosti postojećeg zakonodavstva

                  Nije primjenjivo.

               •Savjetovanja s dionicima

                  S obzirom na hitnost situacije službena savjetovanja s dionicima nisu provedena. Međutim, Prijedlog je izrađen nakon savjetovanja sa stručnom skupinom za europsku građansku inicijativu. Sastanak sa stručnom skupinom održan je 30. travnja 2020., nakon ankete o osnovnom nacrtu izmjene. Komisija je usto od organizatora inicijativa koje su bile u tijeku za vrijeme pandemije primila nekoliko dopisa u kojima su zatražili da se za njihove probleme s prikupljanjem potrebnih izjava o potpori pronađu odgovarajuća i primjerena rješenja, prvenstveno u obliku produljenja rokova. Slični zahtjevi primljeni su i od zastupnika u Parlamentu, uključujući predsjednika Odbora za ustavna pitanja.

               •Prikupljanje i primjena stručnog znanja

                  Nije primjenjivo.

               •Procjena učinka

                  Predložene ciljane privremene mjere prvenstveno su usmjerene na produljenje relevantnih rokova iz Uredbe 2019/788 zbog pandemije bolesti COVID-19. Mjere se primjenjuju u relativno kratkom razdoblju te se procjena učinka stoga ne smatra potrebnom.

               •Primjerenost i pojednostavnjenje propisa

               Nije primjenjivo.

               •Temeljna prava

                  Nije primjenjivo.

               4.UTJECAJ NA PRORAČUN

                  Prijedlog nema utjecaj na proračun.

                  U skladu s Uredbom (EU) 2019/788 organizatori za potrebe internetskog prikupljanja izjava o potpori trebaju upotrebljavati sustav internetskog prikupljanja. Mogu odlučiti hoće li takav sustav uspostaviti sami ili će upotrebljavati središnji sustav internetskog prikupljanja koji je uspostavila i kojim upravlja Komisija. Za inicijative koje se služe središnjim sustavom internetskog prikupljanja produljenje razdoblja prikupljanja znači da će skupine organizatora taj sustav upotrebljavati neprekidno tijekom duljeg razdoblja. Budući da je sustav osmišljen tako da se njime istodobno može služiti više inicijativa, takva neprekidna upotreba ne donosi nikakve dodatne troškove. Kad je riječ o vođenju tih inicijativa, administraciji Komisije zbog produljenja razdoblja prikupljanja nisu potrebni dodatni ljudski resursi jer obveze Komisije koje se odnose na inicijative i koje su utvrđene Uredbom (EU) 2019/788 ostaju iste.

               5.DRUGI ELEMENTI

               •Planovi provedbe i mehanizmi praćenja, evaluacije i izvješćivanja

                  Provedba mjera pratit će se i o njoj će se izvješćivati u okviru općih mehanizama izvješćivanja utvrđenih u Uredbi (EU) 2019/788.

               •Dokumenti s objašnjenjima (za direktive)

                  Nije primjenjivo.

               •Detaljno obrazloženje posebnih odredaba prijedloga

                  Predložene privremene mjere odnose se na Uredbu (EU) 2019/788 o europskoj građanskoj inicijativi.

                  Prijedlogom se propisuje produljenje rokova za prikupljanje izjava o potpori za inicijative registrirane na temelju Uredbe (EU) 2019/788 ili Uredbe (EU) br. 211/2011. U Prijedlogu se navodi i mogućnost da država članica zatraži produljenje razdoblja provjere. Slična se mjera predlaže i za produljenje razdoblja ispitivanja valjane inicijative u određenim okolnostima. Mjere su privremene jer se primjenjuju samo do kraja 2022.

                  Kad je riječ o produljenju razdoblja prikupljanja, prva privremena mjera iz Prijedloga odnosi se na šestomjesečno produljenje razdoblja prikupljanja za inicijative za koje je prikupljanje izjava o potpori bilo u tijeku 11. ožujka 2020., kada je Svjetska zdravstvena organizacija službeno objavila da je bolest COVID-19 dosegnula razinu globalne pandemije. Otad su sve države članice poduzele mjere za suzbijanje ili usporavanje pandemije, što organizatorima inicijativa u znatnoj mjeri ograničava mogućnosti za provedbu lokalnih kampanja i prikupljanje izjava o potpori u papirnatom obliku.

                  Relevantna odredba dopunjena je ovlašću Komisije da produlji razdoblje prikupljanja za te inicijative te za inicijative u okviru kojih je prikupljanje započelo kasnije ako u većini država članica ili određenom broju država članica koje čine više od 35 % stanovništva EU-a (i dalje) na snazi budu takve mjere ili ako dođe do novog izbijanja bolesti zbog kojeg bi države članice morale ponovno uvesti takve mjere koje u jednakoj mjeri utječu na inicijative. Ovlast je vremenski ograničena (dozvoljena su samo produljenja od po tri mjeseca, a razdoblje prikupljanja u cijelosti smije trajati najdulje 24 mjeseca) i temelji se na objektivnim kriterijima.

                  Provedbeni akti za daljnje produljenje razdoblja prikupljanja za inicijative za koje je prikupljanje već bilo u tijeku 11. ožujka 2020. ili na dan stupanja na snagu ove Uredbe mogu se donijeti tek nakon što ova Uredba stupi na snagu. Ovom se Uredbom propisuje razdoblje produljenja od šest mjeseci kojim se osigurava dovoljno vremena nakon njezina stupanja na snagu da Komisija prema potrebi donese odluku o daljnjem produljenju razdoblja prikupljanja za te inicijative.

                  Prijedlog sadržava posebnu privremenu mjeru za slučaj da određena država članica smatra da zbog izvanrednih okolnosti nastalih uvođenjem mjera na razini te države nacionalno nadležno tijelo opravdano ne može izvršiti provjeru i potvrđivanje izjava o potpori u predviđenom roku od tri mjeseca. U takvom slučaju država članica može Komisiji podnijeti obrazloženi zahtjev za produljenje tog razdoblja za najmanje mjesec dana, a najviše tri mjeseca.

                  Nekoliko inicijativa za koje je u tijeku postupak prikupljanja izjava o potpori registrirano je na temelju Uredbe (EU) br. 211/2011. Kad je riječ o postupku prikupljanja i provjere, te inicijative i dalje podliježu odredbama te uredbe. Prijedlogom se osigurava da se relevantne mjere za produljenje razdoblja prikupljanja i provjere primjenjuju i na te inicijative.

                  U skladu s Uredbom (EU) 2019/788 određeni se rokovi primjenjuju i na razdoblje ispitivanja. Europske institucije dužne su organizirati sastanak s organizatorima (organizira ga Komisija u roku od mjesec dana od podnošenja uspješne inicijative) i javno saslušanje (organizira ga Europski parlament u roku od tri mjeseca od podnošenja). Takve događaje može biti teško organizirati u rokovima utvrđenima Uredbom (EU) 2019/788 zbog mjera za suzbijanje pandemije bolesti COVID-19 uvedenih u državi u kojoj institucije namjeravaju organizirati te događaje. U tom bi slučaju europskim institucijama trebalo dozvoliti da te događaje organiziraju čim to dopuste javnozdravstvene okolnosti u toj državi. U takvim slučajevima Europska komisija donosi komunikaciju kao odgovor na valjanu inicijativu u roku od tri mjeseca od javnog saslušanja u Europskom parlamentu.

                  Ako se zbog privremenih mjera utvrđenih u ovom Prijedlogu produlji razdoblje prikupljanja, provjere i ispitivanja, potrebno je donijeti privremenu mjeru kojom se omogućuje produljenje razdoblja čuvanja podataka utvrđenih u Uredbi (EU) 2019/788 kako bi se izbjegla pravna obveza koja bi dovela do prijevremenog uništenja izjava o potpori.

               2020/0099 (COD)

               Prijedlog

               UREDBE EUROPSKOG PARLAMENTA I VIJEĆA

               o utvrđivanju privremenih mjera u pogledu rokova za faze prikupljanja, provjere i ispitivanja propisanih Uredbom (EU) 2019/788 o europskoj građanskoj inicijativi s obzirom na pandemiju bolesti COVID-19

               EUROPSKI PARLAMENT I VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 24.,

               uzimajući u obzir prijedlog Europske komisije,

               nakon prosljeđivanja nacrta zakonodavnog akta nacionalnim parlamentima,

               uzimajući u obzir mišljenje Europskoga gospodarskog i socijalnog odbora
                  1
               ,

               uzimajući u obzir mišljenje Odbora regija
                  2
               ,

               u skladu s redovnim zakonodavnim postupkom,

               budući da:

               (1)Svjetska zdravstvena organizacija objavila je 11. ožujka 2020. da je bolest COVID-19 dosegnula razinu globalne pandemije. Ta je pandemija ostavila dramatične i jedinstvene posljedice na države članice. Države članice poduzele su niz mjera ograničavanja kako bi zaustavile ili usporile širenje bolesti COVID-19, uključujući mjere ograničavanja slobodnog kretanja građana, zabrane javnih događanja te zatvaranja trgovina, restorana i škola. Te su mjere dovele do gotovo potpunog zastoja u javnom životu gotovo svih država članica.

               (2)Mjere koje su države članice poduzele uzrokovale su neizbježne ozbiljne posljedice i za europske građanske inicijative. Da bi određena europska građanska inicijativa bila uspješna, njezini organizatori moraju u skladu s Uredbom (EU) 2019/788 Europskog parlamenta i Vijeća
                  3
                prikupiti najmanje milijun izjava o potpori u najmanje sedam država članica u razdoblju od 12 mjeseci. Konkretno, mjere poduzete za suzbijanje pandemije bolesti COVID-19 znatno su otežale prikupljanje izjava o potpori u papirnatom obliku, vođenje lokalnih kampanja i organizaciju javnih događanja, koji su izuzetno važni za uspješnost inicijative.

               (3)Usto, države članice i institucije Unije imaju određene pravne obveze na temelju Uredbe (EU) 2019/788. Na te se obveze primjenjuju strogi rokovi za koje u Uredbi (EU) 2019/788 nisu omogućena nikakva odstupanja.

               (4)Ugovorom o Europskoj uniji građanima Unije zajamčeno je pravo na podnošenje zahtjeva Komisiji kojim se traži da podnese prijedlog pravnog akta Unije u svrhu provedbe Ugovorâ. Građanska inicijativa jedan je od osnovnih instrumenata s pomoću kojeg građani Unije mogu na jednostavan i pristupačan način sudjelovati u demokratskoj i političkoj debati o Uniji te na njezin dnevni red uvrstiti pitanja koja su im važna.

               (5)U ovakvim izvanrednim okolnostima, a posebno zbog mjera koje su države članice poduzele za suzbijanje pandemije bolesti COVID-19, nužne su privremene mjere kako bi se očuvala djelotvornost tog instrumenta i pružila pravna sigurnost u vezi s mogućim produljenjima primjenjivih rokova.

               (6)Države članice najavile su da će tek postupno smanjivati razine ograničenja koja su uvedena mjerama za suzbijanje pandemije bolesti COVID-19 kako bi pratile i kontrolirale stanje u javnom zdravstvu. Stoga je primjereno razdoblje predviđeno za prikupljanje izjava o potpori produljiti za šest mjeseci, počevši od 11. ožujka 2020., dana kada je Svjetska zdravstvena organizacija objavila da je bolest dosegnula razinu pandemije. To se produljenje temelji na pretpostavci da će najmanje prvih šest mjeseci od 11. ožujka 2020. u većini država članica ili određenom broju država članica koje čine više od 35 % stanovništva Unije na snazi biti mjere koje će znatno ograničiti mogućnosti organizatora da provode lokalne kampanje i prikupljaju izjave o potpori u papirnatom obliku. Razdoblje prikupljanja za inicijative za koje je prikupljanje bilo u tijeku 11. ožujka 2020. stoga bi trebalo produljiti za šest mjeseci. Ako je razdoblje prikupljanja za inicijativu započelo nakon 11. ožujka, to bi razdoblje trebalo razmjerno produljiti.

               (7)Budući da je kraj pandemije u Uniji teško predvidjeti, primjereno je ovlastiti Komisiju za donošenje provedbenih akata radi daljnjeg produljenja razdoblja prikupljanja za inicijative za koje razdoblje prikupljanja još bude u tijeku 11. rujna 2020. u slučajevima u kojima će i dalje postojati izvanredne okolnosti povezane s pandemijom bolesti COVID-19. Šestomjesečno produljenje razdoblja prikupljanja propisano ovom Uredbom trebalo bi biti dovoljno da Komisija odluči je li opravdano dodatno produljiti razdoblje prikupljanja. Tim bi se ovlastima Komisiji trebalo omogućiti i donošenje provedbenih akata za produljenje razdoblja prikupljanja u slučaju nove javnozdravstvene krize povezane s novim izbijanjem bolesti COVID-19 ako većina država članica ili određen broj država članica koje čine 35 % stanovništva Unije uvede mjere koje bi mogle imati jednak učinak.

               (8)Kako bi se osigurali ujednačeni uvjeti za provedbu produljenja razdoblja prikupljanja, provedbene ovlasti trebalo bi dodijeliti Komisiji. Te bi ovlasti trebalo izvršavati u skladu s Uredbom (EU) br. 182/2011 Europskog parlamenta i Vijeća
                  4
               .

               (9)Mjere koje su države članice poduzele za suzbijanje pandemije bolesti COVID-19 mogle bi znatno utjecati na sposobnost nadležnih tijela da provjere valjanost izjava o potpori u roku od tri mjeseca utvrđenom Uredbom (EU) 2019/788. Nadležna tijela mogla bi, na primjer, imati manje raspoloživog osoblja ili imati dodatne zadaće i obveze zbog pandemije.

               (10)Države članice trebale bi unatoč mjerama koje su poduzete za suzbijanje pandemije bolesti COVID-19 osigurati da njihove uprave funkcioniraju što je normalnije moguće. Međutim, u izvanrednim okolnostima državi članici trebalo bi dozvoliti da Komisiji podnese obrazloženi zahtjev za odobrenje produljenja razdoblja provjere i potvrđivanja. Zahtjev bi trebao biti potkrijepljen te bi se u njemu trebale u obzir uzeti posljedice koje su mjere povezane s pandemijom imale na funkcioniranje nadležnih tijela predmetne države članice. Odobreno produljenje ne bi smjelo biti dulje od prvobitnog razdoblja provjere.

               (11)Zbog mjera koje su države članice poduzele za suzbijanje pandemije bolesti COVID-19 institucijama Unije može biti otežano organizirati sastanke s organizatorima ili javna saslušanja u okviru ispitivanja valjanih inicijativa u državi članici u kojoj namjeravaju organizirati te sastanke. U takvim slučajevima institucijama bi trebalo dozvoliti odgodu organizacije tih sastanaka do datuma kada to dopusti javnozdravstvena situacija u toj državi članici. Ako se javno saslušanje odgodi, Komisija bi trebala moći odgoditi donošenje komunikacije u kojoj iznosi svoje pravne i političke zaključke o inicijativi do tri mjeseca nakon javnog saslušanja kako bi se u obzir mogli uzeti zaključci sa saslušanja.

               (12)Ako se razdoblje prikupljanja, provjere ili ispitivanja produlji zbog mjera koje su države članice poduzele za suzbijanje pandemije bolesti COVID-19, u skladu s time produljuju se i razdoblja čuvanja izjava o potpori utvrđena Uredbom (EU) 2019/788.

               (13)Zbog nepredvidivog i naglog izbijanja bolesti COVID-19 te posljedičnih mjera koje su poduzele države članice i koje su redovito produljivane u određenim je izdvojenim slučajevima onemogućeno pravodobno donošenje privremenih mjera propisanih ovom Uredbom. Zbog toga bi privremene mjere trebale obuhvaćati i razdoblje prije njezina stupanja na snagu.

               (14)Ova Uredba trebala bi se primjenjivati i na inicijative koje su registrirane prije 1. siječnja 2020. na temelju Uredbe (EU) br. 211/2011 Europskog parlamenta i Vijeća
                  5
               , na koje se i dalje primjenjuju odredbe te uredbe o razdoblju prikupljanja izjava o potpori te o provjeri i potvrđivanju koje vrše države članice u skladu s člankom 27. Uredbe (EU) 2019/788.

               (15)Budući da su mjere država članica za suzbijanje pandemije bolesti COVID-19 privremene, trebalo bi ograničiti i razdoblje primjene ove Uredbe.

               (16)Ovu Uredbu trebalo bi hitno donijeti kako bi se što više ograničili slučajevi pravne nesigurnosti koja utječe na građane, organizatore, nacionalne uprave i institucije Unije, osobito ako su relevantni rokovi za prikupljanje izjava o potpori, provjeru i ispitivanje za određeni broj inicijativa već istekli ili uskoro istječu. Stoga je primjereno predvidjeti iznimku od osmotjednog roka iz članka 4. Protokola br. 1 o ulozi nacionalnih parlamenata u Europskoj uniji, priloženog Ugovoru o Europskoj uniji, Ugovoru o funkcioniranju Europske unije i Ugovoru o osnivanju Europske zajednice za atomsku energiju.

               (17)Ova Uredba trebala bi hitno stupiti na snagu sljedećeg dana od dana objave u Službenom listu Europske unije,

               DONIJELI SU OVU UREDBU:

               Članak 1.

               Predmet

               Ovom se Uredbom utvrđuju privremene mjere koje se primjenjuju na razdoblja prikupljanja, provjere i ispitivanja za građanske inicijative registrirane na temelju Uredbe (EU) 2019/788 i Uredbe (EU) br. 211/2011 u kontekstu mjera koje države članice poduzimaju za suzbijanje pandemije bolesti COVID-19.

               Članak 2.

               Produljenje rokova za prikupljanje izjava o potpori

               (1)Neovisno o članku 8. stavku 1. Uredbe (EU) 2019/788 i članku 5. stavku 5. Uredbe (EU) 211/2011, za inicijative za koje je prikupljanje izjava o potpori bilo u tijeku 11. ožujka 2020. najdulje razdoblje prikupljanja produljuje se za šest mjeseci u svakom pojedinom slučaju.

               Ako je prikupljanje izjava o potpori za određenu inicijativu započelo između 11. ožujka 2020. i 11. rujna 2020., najdulje razdoblje prikupljanja traje do 11. rujna 2021.

               (2)Komisija može donositi provedbene akte za produljenje najduljih razdoblja prikupljanja za inicijative iz stavka 1. ako većina država članica ili određeni broj država članica koje čine više od 35 % stanovništva Unije nakon 11. rujna 2020. nastavi primjenjivati mjere za suzbijanje pandemije bolesti COVID-19 koje organizatorima znatno onemogućuju prikupljanje izjava o potpori u papirnatom obliku i obavješćivanje javnosti o inicijativama koje su u tijeku.

               Komisija može donositi provedbene akte za produljenje najduljih razdoblja prikupljanja za inicijative za koje prikupljanje bude u tijeku u trenutku ponovnog izbijanja bolesti COVID-19 zbog kojeg bi većina država članica ili određeni broj država članica koje čine više od 35 % stanovništva Unije morali uvesti mjere koje u jednakoj mjeri utječu na organizatore tih inicijativa.

               Ti se provedbeni akti donose u skladu sa savjetodavnim postupkom iz članka 6. stavka 2. i u njima se utvrđuju inicijative na koje se to odnosi i novi datum završetka njihova razdoblja prikupljanja.

               Svako produljenje traje tri mjeseca.

               Da bi se ocijenilo jesu li ispunjeni uvjeti iz prvog i drugog podstavka, države članice dužne su Komisiji na zahtjev dostaviti informacije o mjerama koje su poduzele ili namjeravaju poduzeti za suzbijanje pandemije bolesti COVID-19.

               (3)Neovisno o stavcima 1. i 2., ukupno trajanje razdoblja prikupljanja ne smije biti dulje od 24 mjeseca.

               (4)Komisija obavješćuje organizatore i države članice o odobrenom produljenju za predmetne inicijative. Svoju odluku objavljuje u internetskom registru iz članka 4. stavka 3. Uredbe (EU) 2019/788.

               Članak 3.

               Produljenje rokova za provjeru i potvrđivanje izjava o potpori u državama članicama

               (1)Neovisno o članku 12. stavku 4. Uredbe (EU) 2019/788 i članku 8. stavku 2. Uredbe (EU) br. 211/2011, ako određena država članica smatra da zbog mjera koje je poduzela za suzbijanje pandemije bolesti COVID-19 neće moći dovršiti postupke provjere i potvrđivanja izjava o potpori za određenu inicijativu u roku utvrđenom tim odredbama, može podnijeti obrazloženi zahtjev za odobrenje produljenja tog razdoblja. Taj se zahtjev podnosi Komisiji najkasnije mjesec dana prije isteka predmetnog razdoblja.

               (2)Ako na temelju zahtjeva podnesenog u skladu sa stavkom 1. utvrdi da su ispunjeni zahtjevi iz tog stavka, Komisija donosi provedbeni akt kojim se dotičnoj državi članici odobrava produljenje roka iz stavka 1. Produljenje smije trajati najmanje mjesec dana, a najviše tri mjeseca.

               Komisija o produljenju obavješćuje dotičnu državu članicu i organizatore inicijative. Svoju odluku objavljuje u internetskom registru iz članka 4. stavka 3. Uredbe (EU) 2019/788.

               Članak 4.

               Produljenje rokova za ispitivanje valjanih inicijativa

               (1)Neovisno o članku 14. stavku 2. i članku 15. stavku 1. Uredbe (EU) 2019/788, ako Europski parlament ili Komisija od 11. ožujka 2020. imaju poteškoća u organiziranju javnog saslušanja odnosno sastanka s organizatorima zbog mjera za suzbijanje pandemije bolesti COVID-19 koje poduzima država članica u kojoj te institucije planiraju organizirati saslušanje odnosno sastanak, dužni su organizirati saslušanje odnosno sastanak čim to dopusti javnozdravstvena situacija u dotičnoj državi članici.

               (2)Neovisno o članku 15. stavku 2. Uredbe (EU) 2019/788, ako Europski parlament odgodi javno saslušanje u skladu sa stavkom 1. ovog članka, Komisija u roku od tri mjeseca od javnog saslušanja donosi komunikaciju u kojoj iznosi svoje pravne i političke zaključke o inicijativi.

               Članak 5.

               Produljenje rokova za čuvanje osobnih podataka

               (1)Neovisno o članku 19. stavku 5. Uredbe (EU) 2019/788, ako se najdulje razdoblje prikupljanja ili provjere i potvrđivanja za određenu inicijativu produlji u skladu s člancima 2. i 3. ove Uredbe, za jednako se razdoblje produljuje i rok od 21 mjeseca u kojem se moraju uništiti izjave o potpori i njihove preslike.

               (2)Neovisno o članku 19. stavku 8. Uredbe (EU) 2019/788, ako se najdulje razdoblje prikupljanja, razdoblje provjere i potvrđivanja ili razdoblje ispitivanja za određenu inicijativu produlji u skladu s člancima 2, 3. i 4. ove Uredbe, za jednako se razdoblje produljuju i rokovi u kojima se u skladu s tim člankom mora uništiti evidencija adresa e-pošte.

               Članak 6.

               Postupak odbora

               (1)Komisiji pomaže odbor za europsku građansku inicijativu, osnovan člankom 22. Uredbe (EU) 2019/788.

               (2)Pri upućivanju na ovaj stavak primjenjuje se članak 4. Uredbe (EU) br. 182/2011.

               Članak 7.

               Stupanje na snagu

               Ova Uredba stupa na snagu sljedećeg dana od dana objave u Službenom listu Europske unije.

               Primjenjuje se do 31. prosinca 2022.

               Ova je Uredba u cijelosti obvezujuća i izravno se primjenjuje u svim državama članicama.

               Sastavljeno u Bruxellesu,

                  Za Europski parlament
                        Za Vijeće

                  Predsjednik
                        Predsjednik

                     (1)

                        SL C , , str. .

                     (2)

                        SL C , , str. .

                     (3)

                        Uredba (EU) 2019/788 Europskog parlamenta i Vijeća od 17. travnja 2019. o europskoj građanskoj inicijativi (SL L 130, 17.5.2019., str. 55.).

                     (4)

                        Uredba (EU) br. 182/2011 Europskog parlamenta i Vijeća od 16. veljače 2011. o utvrđivanju pravila i općih načela u vezi s mehanizmima nadzora država članica nad izvršavanjem provedbenih ovlasti Komisije (SL L 55, 28.2.2011., str. 13.).

                     (5)

                        Uredba (EU) br. 211/2011 Europskog parlamenta i Vijeća od 16. veljače 2011. o građanskoj inicijativi (SL L 65, 11.3.2011., str. 1.).


               EUROPSKA KOMISIJA
            Bruxelles, 13.7.2021.
            COM(2021) 402 final
            2021/0228(COD)
            Prijedlog
            UREDBE EUROPSKOG PARLAMENTA I VIJEĆA
            o izmjeni Uredbe (EU) 2020/2222 Europskog parlamenta i Vijeća u pogledu prekogranične infrastrukture koja povezuje Uniju i Ujedinjenu Kraljevinu izravnom vezom ispod Engleskog kanala
            (Tekst značajan za EGP)

               OBRAZLOŽENJE

               1.KONTEKST PRIJEDLOGA

               •Razlozi i ciljevi prijedloga

               Kako bi se osigurala povezanost između Unije i Ujedinjene Kraljevine nakon isteka prijelaznog razdoblja iz članka 126. Sporazuma o povlačenju, zakonodavac Unije smatrao je da je ključno da željeznički prijevoznici s poslovnim nastanom i dozvolom u Ujedinjenoj Kraljevini nastave prometovati izravnom vezom ispod Engleskog kanala
                  1
               .

               U tu svrhu te kako bi relevantna država članica mogla poduzeti potrebne korake da osigura povezanost u skladu s pravom Unije, Uredbom (EU) 2020/2222 Europskog parlamenta i Vijeća
                  2
                produljeno je do 30. rujna 2021. razdoblje važenja dozvola koje je Ujedinjena Kraljevina u skladu s Direktivom 2012/34/EU
                  3
                izdala željezničkim prijevoznicima s poslovnim nastanom na njezinu teritoriju te razdoblje važenja sigurnosnih potvrda koje je tim prijevoznicima u skladu s Direktivom 2004/49/EZ
                  4
                izdala Međunarodna komisija uspostavljena u skladu s člankom 10. Ugovora između Ujedinjene Kraljevine Velike Britanije i Sjeverne Irske i Francuske Republike o izgradnji i upravljanju od strane privatnih koncesionara izravnom vezom ispod Engleskog kanala, koji je potpisan u Canterburyju 12. veljače 1986. („Ugovor iz Canterburyja”).

               Uredbom (EU) 2020/2222 produljeno je i razdoblje važenja uvjerenja o sigurnosti upravitelja infrastrukture izravne veze ispod Engleskog kanala koje je Međuvladina komisija izdala do 28. veljače 2021.

               Francuska je 10. studenoga 2020. obavijestila Komisiju o svojoj namjeri da započne pregovore o prekograničnom sporazumu s Ujedinjenom Kraljevinom u skladu s člankom 14. stavkom 3. Direktive 2012/34/EU kako bi se željezničkim prijevoznicima s poslovnim nastanom u Ujedinjenoj Kraljevini i dozvolom koju je izdala Ujedinjena Kraljevina omogućilo da koriste prekograničnu infrastrukturu koja povezuje Uniju i Ujedinjenju Kraljevinu izravnom vezom ispod Engleskog kanala do graničnog kolodvora i terminala Calais-Fréthun (Francuska) bez ishođenja dozvole u skladu s Direktivom 2012/34/EU od izdavatelja dozvole u Uniji. Nakon završetka pregovora o tom prekograničnom sporazumu njegov nacrt je 1. lipnja 2021. dostavljen Komisiji.

               Francuska je 15. lipnja 2021. obavijestila Komisiju o svojoj namjeri da započne pregovore o prekograničnom sporazumu s Ujedinjenom Kraljevinom u skladu s člankom 10. stavkom 9. Direktive (EU) 2016/798
                  5
                kako bi se navedenim željezničkim prijevoznicima omogućilo korištenje iste te infrastrukture do istog graničnog kolodvora i terminala bez ishođenja jedinstvene potvrde o sigurnosti u skladu s tom direktivom. Pregovori o tom prekograničnom sporazumu trebali bi biti dovršeni u kolovozu 2021.

               Potrebno je dodatno vrijeme za dovršenje formalnih postupaka potrebnih u skladu s pravom obiju stranaka za privremenu primjenu ili stupanje na snagu tih sporazuma. Ti će se postupci vjerojatno odvijati tijekom šest mjeseci nakon isteka izvanrednih mjera koje su trenutačno na snazi 30. rujna 2021.

               Ta dva prekogranična sporazuma primjereni su instrumenti za postizanje ciljeva Uredbe (EU) 2020/2222, odnosno osiguravanja kontinuiteta prometovanja dotičnih željezničkih prijevoznika. Međutim, ako se njihovo razdoblje važenja ne produlji kako bi ti sporazumi mogli stupiti na snagu ili se privremeno primjenjivati, dozvole i potvrde o sigurnosti prethodno navedenih željezničkih prijevoznika prestat će važiti 30. rujna 2021. i njihovo će se prometovanje obustaviti, što će uzrokovati znatne poremećaje u prijevozu putnika i tereta izravnom vezom ispod Engleskog kanala.

               Stoga je u interesu Unije produljiti razdoblje važenja tih potvrda i dozvola do 31. ožujka 2022.

               •Dosljednost s postojećim odredbama politike u tom području

                  Prijedlog je namijenjen kao lex specialis kojim bi se obuhvatile neke od posljedica činjenice da se pravo Unije više ne primjenjuje na Ujedinjenu Kraljevinu i da će, osim ako se propiše drukčije, 30. rujna 2021. potvrde i uvjerenja koja je izdala Međuvladina komisija prestati važiti u skladu s pravom Unije. Isto vrijedi za dozvole za obavljanje prijevoza koje je izdalo tijelo za izdavanje dozvola Ujedinjene Kraljevine. Predloženo produljenje strogo je ograničeno na ono što je potrebno u tom pogledu kako bi se izbjegli poremećaji u obavljanju usluga prekograničnog željezničkog prijevoza te je namijenjeno primjeni samo tijekom ograničenog razdoblja. Inače će se i dalje primjenjivati opće odredbe Direktive (EU) 2016/798, kojom je Direktiva 2004/49/EZ stavljena izvan snage, te odredbe Direktive 2012/34/EU. Prijedlog je stoga u potpunosti u skladu s postojećim zakonodavstvom.

               •Dosljednost u odnosu na druge politike Unije

                  Prijedlog se odnosi na sigurnost i povezanost te se njime dopunjavaju Direktiva (EU) 2016/798, kojom je Direktiva 2004/49/EZ stavljena izvan snage, i Direktiva 2012/34/EU. Njime se želi osigurati kontinuitet pružanja usluga prekograničnog željezničkog prijevoza između Unije i Ujedinjene Kraljevine i nakon 30. rujna 2021.

               2.PRAVNA OSNOVA, SUPSIDIJARNOST I PROPORCIONALNOST

               •Pravna osnova

               Pravna osnova je članak 91. stavak 1. Ugovora o funkcioniranju Europske unije (UFEU).

               •Supsidijarnost (za neisključivu nadležnost)

               Budući da se prijedlogom postojeće zakonodavstvo Unije dopunjava odredbama kojima se omogućuje njegova pravilna primjena nakon povlačenja Ujedinjene Kraljevine iz Unije, cilj prijedloga može se postići samo aktom na razini Unije.

               •Proporcionalnost

               Uredbom (EU) 2020/2222 utvrđuju se mjere za očuvanje kontinuiteta prekograničnih željezničkih usluga između EU-a i Ujedinjene Kraljevine.

               Predloženo produljenje trajanja tih mjera, bez izmjena njihova područje primjene ili sadržaja, ne prelazi ono što je nužno da bi se omogućilo stupanje na snagu prekograničnih sporazuma o kojima je pregovarala relevantna država članica, čime se osigurava postizanje navedenog cilja. Stoga se mjera smatra proporcionalnom.

               •Odabir instrumenta

               Budući da je riječ o instrumentu za izmjenu, on mora biti u obliku instrumenta koji se njime mijenja, Uredbe (EU) 2020/2222. Stoga se čini da je uredba Europskog parlamenta i Vijeća jedini primjeren oblik pravnog akta.

               3.REZULTATI EX POST EVALUACIJA, SAVJETOVANJA S DIONICIMA I PROCJENA UČINKA

               •Ex post evaluacije/provjere primjerenosti postojećeg zakonodavstva

               Nije primjenjivo jer se predloženim mjerama samo osigurava postizanje ciljeva Uredbe (EU) 2020/2222, odnosno ublažavanja posljedica izvanrednog, privremenog i jedinstvenog događaja.

               •Savjetovanja s dionicima

               Zbog potencijalnih problema koji bi se mogli javiti do isteka razdoblja primjene Uredbe (EU) 2020/2222 kako je utvrđeno u njezinu članku 8. potrebno je produljenje mjera koje je zatražila Francuska, a koje uključuje predmetne željezničke prijevoznike.

               Hitnost djelovanja Unije iziskuje hitnu regulatornu intervenciju kako bi se osigurao kontinuitet prometovanja izravnom vezom ispod Engleskog kanala, što predstavlja velika ograničenja u pogledu mogućnosti javnog savjetovanja o prijedlogu.

               •Prikupljanje i primjena stručnog znanja

               Ove su informacije interno pravno i tehnički analizirane kako bi se osiguralo da se predloženom mjerom postiže željeni učinak, ali i da je ona ograničena na ono što je prijeko potrebno.

               •Procjena učinka

               Procjena učinka nije potrebna zbog iznimne prirode situacije i kratkoročne prirode predložene mjere. Nije dostupna nijedna materijalno i pravno različita opcija politike osim one koja je predložena.

               •Primjerenost i pojednostavnjenje propisa

               Nije primjenjivo.

               •Temeljna prava

               Prijedlog nema utjecaj na primjenu ili zaštitu temeljnih prava.

               4.UTJECAJ NA PRORAČUN

               Nije primjenjivo.

               5.DRUGI ELEMENTI

               •Planovi provedbe i mehanizmi praćenja, evaluacije i izvješćivanja

               Ne primjenjuju se zbog kratkoročne prirode predložene mjere.

               •Dokumenti s objašnjenjima (za direktive)

               Nije primjenjivo.

                  •
                        Detaljno obrazloženje posebnih odredaba prijedloga

               Uredba (EU) 2020/2222 primjenjuje se na:

               (a)uvjerenja o sigurnosti koja je u skladu s člankom 11. Direktive 2004/49/EZ Međuvladina komisija izdala upravitelju infrastrukture izravne veze ispod Engleskog kanala;

               (b)potvrde o sigurnosti koje je u skladu s člankom 10. Direktive 2004/49/EZ Međuvladina komisija izdala željezničkim prijevoznicima s poslovnim nastanom u Ujedinjenoj Kraljevini koji koriste izravnu vezu ispod Engleskog kanala;

               (c)dozvole izdane u skladu s poglavljem III. Direktive 2012/34/EU željezničkim prijevoznicima s poslovnim nastanom u Ujedinjenoj Kraljevini koji koriste prekograničnu infrastrukturu koja povezuje Uniju i Ujedinjenju Kraljevinu kroz Eurotunel.

               U skladu s člankom 3. stavkom 1. Uredbe (EU) 2020/2222 uvjerenja o sigurnosti važila su još dva mjeseca od datuma početka primjene Uredbe (odnosno do 28. veljače 2021.).

               Predloženom Uredbom namjerava se produljiti izvanredne mjere u pogledu važenja potvrda o sigurnosti i dozvola. Predloženo je produljenje do 31. ožujka 2022.

               2021/0228 (COD)

               Prijedlog

               UREDBE EUROPSKOG PARLAMENTA I VIJEĆA

               o izmjeni Uredbe (EU) 2020/2222 Europskog parlamenta i Vijeća u pogledu prekogranične infrastrukture koja povezuje Uniju i Ujedinjenu Kraljevinu izravnom vezom ispod Engleskog kanala

               (Tekst značajan za EGP)

               EUROPSKI PARLAMENT I VIJEĆE EUROPSKE UNIJE,

               uzimajući u obzir Ugovor o funkcioniranju Europske unije, a posebno njegov članak 91. stavak 1.,

               uzimajući u obzir prijedlog Europske komisije,

               nakon prosljeđivanja nacrta zakonodavnog akta nacionalnim parlamentima,

               uzimajući u obzir mišljenje Europskoga gospodarskog i socijalnog odbora
                  6
               ,

               uzimajući u obzir mišljenje Odbora regija
                  7
               ,

               u skladu s redovnim zakonodavnim postupkom,

               budući da:

               (1)Kako bi se osigurala povezanost između Unije i Ujedinjene Kraljevine nakon isteka prijelaznog razdoblja iz članka 126. Sporazuma o povlačenju Ujedinjene Kraljevine iz Europske unije i Europske zajednice za atomsku energiju
                  8
                te kontinuitet prometovanja željezničkih prijevoznika koji imaju poslovni nastan i dozvolu u Ujedinjenoj Kraljevini i prometuju izravnom vezom ispod Engleskog kanala, Uredbom (EU) 2020/2222 Europskog parlamenta i Vijeća
                  9
                produljeno je do 30. rujna 2021. razdoblje važenja dozvola koje je Ujedinjena Kraljevina u skladu s Direktivom 2012/34/EU Europskog parlamenta i Vijeća
                  10
                izdala željezničkim prijevoznicima s poslovnim nastanom na njezinu teritoriju te razdoblje važenja  sigurnosnih potvrda koje je tim prijevoznicima u skladu s Direktivom 2004/49/EZ Europskog parlamenta i Vijeća
                  11
                izdala Međunarodna komisija uspostavljena u skladu s člankom 10. Ugovora između Ujedinjene Kraljevine Velike Britanije i Sjeverne Irske i Francuske Republike o izgradnji i upravljanju od strane privatnih koncesionara izravnom vezom ispod Engleskog kanala, koji je potpisan u Canterburyju 12. veljače 1986. („Ugovor iz Canterburyja”).

               (2)Odlukom (EU) 2020/1531 Europskog parlamenta i Vijeća
                  12
                Francuska i Ujedinjena Kraljevina ovlašćuju se da sklope međunarodni sporazum o dopuni Ugovora između Francuske i Ujedinjene Kraljevine Velike Britanije i Sjeverne Irske o izgradnji i upravljanju od strane privatnih koncesionara izravnom vezom ispod Engleskog kanala („Ugovor iz Canterburyja”) u pogledu primjene pravila o sigurnosti željeznica unutar izravne veze ispod Engleskog kanala. Međutim, sporazum još nije sklopljen i nije vjerojatno da će uskoro biti sklopljen.

               (3) U tim je okolnostima Francuska s Ujedinjenom Kraljevinom pregovorima postigla prekogranični sporazum u skladu s člankom 14. Direktive 2012/34/EU o potvrdama o sigurnosti. Francuska je pregovorima postigla takav sporazum i o dozvolama željezničkih prijevoznika, kako je Komisiji priopćeno 10. studenoga 2020. i istaknuto u uvodnoj izjavi 9. Uredbe (EU) 2020/2222.  Interni postupci koji su u skladu s pravom obiju stranaka potrebni za privremenu primjenu ili stupanje na snagu tih sporazuma vjerojatno će trajati šest mjeseci nakon isteka mjera predviđenih Uredbom (EU) 2020/2222 30. rujna 2021.

               (4)Ne dovodeći u pitanje procjenu koju treba provesti i odluke koje Komisija treba donijeti u skladu s člankom 14. stavcima 4. i 5. Direktive 2012/34/EZ, ta dva prekogranična sporazuma primjereni su instrumenti za osiguravanje povezanosti između Unije i Ujedinjene Kraljevine. Međutim, ako se razdoblje važenja dozvola i potvrda o sigurnosti iz uvodne izjave 1. ne produlji kako bi ti sporazumi mogli stupiti na snagu ili se privremeno primjenjivati, prometovanje predmetnih željezničkih prijevoznika izravnom vezom ispod Engleskog kanala 30. rujna 2021. će se obustaviti, što će uzrokovati znatne poremećaje u prijevozu putnika i tereta između Unije i Ujedinjene Kraljevine.

               (5)Stoga je u interesu Unije produljiti razdoblje važenja tih potvrda i dozvola do 31. ožujka 2022. izmjenom Uredbe (EU) 2020/2222.

               (6)Uzimajući u obzir hitnost zbog isteka mjera predviđenih Uredbom (EU) 2020/2222, primjereno je predvidjeti iznimku od razdoblja od osam tjedana iz članka 4. Protokola br. 1 o ulozi nacionalnih parlamenata u Europskoj uniji, priloženog Ugovoru o Europskoj uniji, Ugovoru o funkcioniranju Europske unije i Ugovoru o osnivanju Europske zajednice za atomsku energiju.

               (7)S obzirom na to da cilj ove Uredbe, to jest izmjenu Uredbe (EU) 2020/2222 i utvrđivanje privremenih mjera za određene aspekte željezničke sigurnosti i povezanosti s obzirom na završetak prijelaznog razdoblja, ne mogu dostatno ostvariti države članice, nego se zbog njegova opsega ili učinaka on može na bolji način ostvariti na razini Unije, Unija može donijeti mjere u skladu s načelom supsidijarnosti utvrđenim u članku 5. Ugovora o Europskoj uniji. U skladu s načelom proporcionalnosti utvrđenim u tom članku, ova Uredba ne prelazi ono što je potrebno za ostvarivanje tog cilja.

               (8)Ova bi Uredba trebala hitno stupiti na snagu,

               DONIJELI SU OVU UREDBU:

               Članak 1.

               Uredba (EU) 2020/2222 mijenja se kako slijedi:

               (1)članak 3. mijenja se kako slijedi:

               (a)prva rečenica stavka 2. zamjenjuje se sljedećim:

               „Potvrde o sigurnosti iz članka 1. stavka 2. točke (b) i dalje su važeće petnaest mjeseci od datuma početka primjene ove Uredbe.”;

               (b)prva rečenica stavka 3. zamjenjuje se sljedećim:

               „Dozvole iz članka 1. stavka 2. točke (c) i dalje su važeće petnaest mjeseci od datuma početka primjene ove Uredbe.”;

               (2)u članku 8. stavak 3. zamjenjuje se sljedećim:

               „3. Ova se Uredba prestaje primjenjivati 31. ožujka 2022.”

               Članak 2.

               Ova Uredba stupa na snagu sljedećeg dana od dana objave u Službenom listu Europske unije.

               Ova je Uredba u cijelosti obvezujuća i izravno se primjenjuje u svim državama članicama.

               Sastavljeno u Bruxellesu,

                  Za Europski parlament
                        Za Vijeće

                  Predsjednik
                        Predsjednik

                     (1)

                        Željeznički prijevoznici koji prometuju izravnom vezom ispod Engleskog kanala su Eurostar International Limited (EIL), DB Cargo UK i GB Railfreight.

                     (2)

                        Uredba (EU) 2020/2222 Europskog parlamenta i Vijeća od 23. prosinca 2020. o određenim aspektima sigurnosti i povezanosti željeznica u pogledu prekogranične infrastrukture koja povezuje Uniju i Ujedinjenu Kraljevinu izravnom vezom ispod Engleskog kanala (SL L 437, 28.12.2020., str. 43.).

                     (3)

                        Direktiva 2012/34/EU Europskog parlamenta i Vijeća od 21. studenoga 2012. o uspostavi jedinstvenog Europskog željezničkog prostora (SL L 343, 14.12.2012., str. 32.).

                     (4)

                        Direktiva 2004/49/EZ Europskog parlamenta i Vijeća od 29. travnja 2004. o sigurnosti željeznica Zajednice i izmjeni Direktive Vijeća 95/18/EZ o izdavanju dozvola za obavljanje usluga u željezničkom prijevozu i Direktive 2001/14/EZ o dodjeli željezničkog infrastrukturnog kapaciteta i ubiranju pristojbi za korištenje željezničke infrastrukture i dodjeli rješenja o sigurnosti (SL L 164, 30.4.2004., str. 44., više nije na snazi).

                     (5)

                        Direktiva (EU) 2016/798 Europskog parlamenta i Vijeća od 11. svibnja 2016. o sigurnosti željeznica (SL L 138, 26.5.2016., str. 102.)

                     (6)

                        SL C , , str. .

                     (7)

                        SL C , , str. .

                     (8)

                        Sporazum o povlačenju Ujedinjene Kraljevine Velike Britanije i Sjeverne Irske iz Europske unije i Europske zajednice za atomsku energiju, SL L 29, 31.1.2020., str. 7.

                     (9)

                        Uredba (EU) 2020/2222 Europskog parlamenta i Vijeća od 23. prosinca 2020. o određenim aspektima sigurnosti i povezanosti željeznica u pogledu prekogranične infrastrukture koja povezuje Uniju i Ujedinjenu Kraljevinu izravnom vezom ispod Engleskog kanala,  SL L 437, 28.12.2020., str. 43.

                     (10)

                        Direktiva 2012/34/EU Europskog parlamenta i Vijeća od 21. studenoga 2012. o uspostavi jedinstvenog Europskog željezničkog prostora, SL L 343, 14.12.2012., str. 32.).

                     (11)

                        Direktiva 2004/49/EZ Europskog parlamenta i Vijeća od 29. travnja 2004. o sigurnosti željeznica Zajednice i izmjeni Direktive Vijeća 95/18/EZ o izdavanju dozvola za obavljanje usluga u željezničkom prijevozu i Direktive 2001/14/EZ o dodjeli željezničkog infrastrukturnog kapaciteta i ubiranju pristojbi za korištenje željezničke infrastrukture i dodjeli rješenja o sigurnosti, SL L 164, 30.4.2004., str. 44., više nije na snazi.

                     (12)

                        Odluka (EU) 2020/1531 Europskog parlamenta i Vijeća od 21. listopada 2020. o ovlašćivanju Francuske da u pregovorima dogovori, potpiše i sklopi međunarodni sporazum o dopuni Ugovora između Francuske i Ujedinjene Kraljevine Velike Britanije i Sjeverne Irske o izgradnji i upravljanju od strane privatnih koncesionara izravnom vezom ispod Engleskog kanala, SL L 352, 22.10.2020., str. 4.